Ramsay moet bontstaan ná voorval by Londense restaurantGordon Ramsay. Foto: Facebook. Gordon Ramsay, die beroemde sjef, is nie skaam om die tekortkominge van ander uit te wys op sy televisieprogramme nie, maar hy moet nou self bontstaan ná daar ŉ enorme gesondheidsrisiko by een van sy restaurante ontstaan het. Twee werkers van sy London House Brasserie is behandel vir beweerde koolstofmonoksiedvergiftiging en die nabygeleë woonstelblokke moes ontruim word ná iemand ŉ smeulende, industriële grootte braaitoestel binne die restaurant geskuif het. Twee brandweerwaens en ŉ ambulans is na die toneel ontbied ná ŉ alarm afgegaan het. Die voorval het in Battersea in Londen plaasgevind. Die ventilasie in die restaurant was glo onvoldoende en die kole het nog gesmeul. Die restaurant het laat hoor dat die lokaal leeg was ten tyde van die voorval en dat die bestuurder net die normale prosedure gevolg het en toegesluit het toe die voorval plaasgevind het. Die voorval word ondersoek. Bron: Daily Mail.